section_heading: Tolerancija dužinskih mjera i dosjed
paragraph_text: Nazivna mjera (D<sub>i</sub>, d<sub>i</sub>) je određena zahtijevana mjera (cjelobrojna ili decimalna), na čijoj se osnovi određuju granične mjere, određene s gornjim i donjim odstupanjem. Gornja granična mjera (D<sub>max</sub>, d<sub>max</sub>) je najveća dopuštena granica mjere, a donja granična mjera (D<sub>min</sub>, d<sub>min</sub>) najmanja dopuštena granica, između kojih, uključno s njima samima, se mora nalaziti stvarna mjera (D, d) strojnog dijela. Dakle D<sub>min</sub> ≤ D ≤ D<sub>max</sub>, te d<sub>min</sub> ≤ d ≤ d<sub>max</sub>. Razlika između gornjeg i donjeg graničnog odstupanja naziva se mjerna tolerancija (T<sub>D</sub>, T<sub>d</sub>), ili ukratko tolerancija, a jednaka je također razlici gornje i donje granične mjere.